b'\n_START_ARTICLE_\nKonstantin Feoktistov\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nFeoktistov taisteli toisessa maailmansodassa puna-armeijassa Saksan joukkoja vastaan. H\xc3\xa4nen j\xc3\xa4\xc3\xa4ty\xc3\xa4\xc3\xa4n vangiksi saksalaiset yrittiv\xc3\xa4t teloittaa h\xc3\xa4net muiden neuvostoliittolaisten sotavankiensa joukossa, mutta h\xc3\xa4n sai vain naarmun kaulaansa ja nousi joukkohaudasta._NEWLINE_Feoktistov valmistui insin\xc3\xb6\xc3\xb6riksi Bauman-instituutista ja v\xc3\xa4itteli fysiikasta tohtoriksi. H\xc3\xa4n liittyi Mihail Tihonravovin suunnittelutoimistoon. Vuonna 1955 h\xc3\xa4n oli yksi niist\xc3\xa4 insin\xc3\xb6\xc3\xb6reist\xc3\xa4, jotka Sergei Koroljovin johtamina suunnittelivat Sputnikin, Vostokin, Voshodin ja Sojuz-avaruusaluksen. H\xc3\xa4n tutki 1960-luvun alussa ionipropulsiolla lent\xc3\xa4v\xc3\xa4\xc3\xa4 miehitetty\xc3\xa4 Mars-alusta._NEWLINE_Vuonna 1964 Feoktistov valittiin kosmonauttikoulutukseen. H\xc3\xa4n lensi Voshod 1 -avaruusaluksella kerran, mutta l\xc3\xa4\xc3\xa4ketieteellisist\xc3\xa4 syist\xc3\xa4 h\xc3\xa4nt\xc3\xa4 ei valittu muille avaruuslennoille. H\xc3\xa4n vietti 12. lokakuuta 1964 laukaistulla Voshod 1 -lennolla 24 tuntia 17 minuuttia avaruudessa. Voshod 1 -lento oli ensimm\xc3\xa4inen kerta, jolloin kosmonautit l\xc3\xa4htiv\xc3\xa4t avaruuslennolle ilman painepukua, sill\xc3\xa4 alukseen ei mahtunut kolmea henkil\xc3\xb6\xc3\xa4 painepuvun kanssa. Painepuvun puuttuminen lis\xc3\xa4si riski\xc3\xa4, mutta riski ei koskaan realisoitunut._NEWLINE_Feoktistov jatkoi insin\xc3\xb6\xc3\xb6rin\xc3\xa4 ja nousi Saljut- ja Mir-avaruusasemat suunnitelleen toimiston johtajaksi. Vuodesta 1990 alkaen h\xc3\xa4n toimi Moskovan teknillisen yliopiston professorina. Vuonna 2003 h\xc3\xa4n toimi Baikonurin avaruuskeskuksen lennonjohdon varajohtajana. _NEWLINE_Feoktistov on ainoa neuvostoliittolainen kosmonautti, joka ei ollut Neuvostoliiton kommunistisen puolueen j\xc3\xa4sen. H\xc3\xa4n sai Neuvostoliiton sankarin arvonimen avaruuslennostaan. H\xc3\xa4n oli maailman ensimm\xc3\xa4inen ei-sotilas eli siviilihenkil\xc3\xb6 avaruudessa. Er\xc3\xa4s Kuun k\xc3\xa4\xc3\xa4nt\xc3\xb6puolella sijaitseva kraatteri on nimetty h\xc3\xa4nen mukaansa (Feoktistov-kraatteri Kuun kartalla).'